Index - Tudomány - Befejezi küldetését a Jáde Nyúl
Befejezi küldetését a Jáde Nyúl
2016.08.03. 15:16
A kutatóberendezést a Csang'o-3 űrszonda szállította a Holdra 2013 decemberében, azonban januárban meghibásodott, így napokig az sem volt biztos, hogy újra életre kel majd. A komplikációk ellenére a Jáde Nyúl túlélte a meghibásodást és azóta is szorgosan járt-kelt a Holdon egészen a múlt hétig, amikor végleg befejezte működését.
Fotó: Kínai űrűgynökség
A Jáde Nyúl nem csak azért érdekes, mert 972 aktív napjával jócskán lekörözte a szovjetek Lunokhod–1 névre hallgató korábbi rekorderét, hanem azért is, mert a segítségével újfajta holdbéli kőzetet fedeztek fel és sokat segített a Hold földtani fejlődésének feltérképezésében is.
Ez a küldetés jelentős siker a kínai űrkutatás számára, de az ország űrprogramja természetesen ezután is gőzerővel robog tovább. Jövőre személyzet nélküli űrhajót küldenének a Holdra, amelynek feladata minták gyűjtése lenne, később pedig akár embert is küldhetnek majd az égitestre.